دعا محمد خيّي البرلماني المنتمي لحزب “فريق العدالة والتنمية” بمجلس النواب، مساء اليوم الإثنين، إلى إخراج المرسوم ديال “تسقيف المحروقات” وبالتالي معرفة البنية ديال الأسعار، متسائلاً أمام الوزير الداودي بالقول: “كيفاش البارح كتقول لم يمكن حديث عن عودة الكازوال المهني ودبا زميل ديالوك فالحكومة كيقول أنه كاين الحديث عن هاد الكازوال”. من جهته، ردّ لحسن الداودي الوزير المكلف بالحكامة أن “البنية شيء وتسقيف شيء آخر”، مضيفا: “راه كنا قلنا خاصنا نمشيو للتسقيف وندخلو فالحوار على البنية اللّي فيها التخزين وحتى حد معارف الكلفة ديال التخزين وأنا خاصني دبا الحوار ولا شيء غيره”. وعاد الوزير الدوادي ليؤكد خلال رده على سؤال ديال الفريق الاستقلالي حول الارتفاع ديال المحروقات، أن الفرق البرلمانية كانت كولها مع التحرير. وزاد الداودي قائلاً: “انا خاصني نهضر على الهامش ماشي شي حاجة أخرى وراه خاصكوم تعرفو أن البترول نستورده وراه داير 85 دولار والهامش ديال الربح عندي وموضوع اللوبيات حنا حكومة غادي نضبطوه”. وعن موضوع الإضراب اللّي داروه المهنيين ديال الشحانات وما اعقبه من شلل تام فحركة الكاميونات وتسجيل خسائر خايبة، قال لحسن الداودي، أن “المغاربة كيعرفو مزياة أن الإضراب كاين وبأن الناس اللي دايرينوه راه من حقهوم”. وقال الوزير الداودي أن “التسقيف ديال المحروقات بيديه وهو اللّي غادي يتحاسب فيه مع المغاربة”. وأضاف قائلاً: “هادي سلطة فيد الوزير من غدا وميكنش نضحك على المغاربة دبا ويلا تحركات الشركات المعنية حتى أنا غادي نتحرك وبلا متزايدو على هادشي ديال التسقيف” 
الوزير الداودي: تسقيف اسعار المحروقات بيدي و المغاربة عارفين بلي كاين الاضراب